**NOTĂ INFORMATIVĂ**

# **la proiectul Legii pentru modificarea şi completarea unor acte legislative**

*(Legea nr. 180-XVI din 10 iulie 2008 cu privire la migraţia de muncă, Legea nr. 200 din 16 iulie 2010 privind regimul străinilor în Republica Moldova)*

În conformitate cu obiectivul 13 al Planului de acţiuni pentru anii 2011-2015 privind implementarea Strategiei naţionale în domeniul migraţiei şi azilului (2011-2020), aprobat prin Hotărîrea Guvernului nr. 1009 din 26 decembrie 2011, Ministerul Afacerilor Interne urmează să amendeze legislaţia în vigoare în vederea facilitării admiterii şi şederii pe teritoriul Republicii Moldovei a investitorilor străini, precum şi a persoanelor care gestionează investiţiile străine în domeniile economiei cu efect multiplicativ.

La fel, conform Procesului –Verbal nr.0101-15 al şedinţei operative la Prim-ministrul din 29 septembrie 2014, Ministerul Afacerilor Interne prin intermediul Biroului migraţiei şi azil, va asigura coordonarea cu Ministerul Economiei şi alte instituţii interesate a proiectului de act normativ privind revizuirea modului de acordare a dreptului de şedere pe teritoriul ţării pentru străinii care investesc în economia naţională, în special în sensul definirii şi concretizării categoriei de „investitor”.

Astfel, în urma efectuării unei analize juridice a cadrului legislativ naţional s-a constatat faptul că în prezent nu există o reglementare clară şi un statut separat pentru străinii care desfăşoară activităţi de antreprenoriat pe teritoriul Republicii Moldova, aceștia fiind consideraţi lucrători migranţi şi se supun aceloraşi reglementări juridice ca şi lucrătorii migranţi care desfăşoară activităţi de muncă (în baza unui contract de muncă) pe teritoriul Republicii Moldova.

Totodată, nu sunt acordate alternative pentru investiţia de capital sau crearea în cadrul întreprinderii a locurilor de muncă necesare obţinerii dreptului de şedere.

În aceeaşi ordine de idei, potrivit prevederilor Legii nr. 200 din 16.07.2010 privind regimul străinilor în Republica Moldova Ministerul Afacerilor Interne, în persoana Biroului Migrație și Azil – autoritate competentă pentru străini, este responsabil de gestionarea aspectelor ce ţin de imigrarea străinilor în RM, inclusiv acordarea dreptului de şedere permanentă sau provizorie în funcţie de motivul imigrării.

Totodată, Ministerul este responsabil şi de prevenirea şi combaterea migraţiei ilegale, depistarea în teritoriu a străinilor care practică activităţi neautorizate, întreprinde măsuri pentru evitarea documentării frauduloase a străinilor, pentru asigurarea securităţii mediului de afaceri, în special în partea ce ţine de străinii care provin din statele cu risc migraţional sporit.

Un aspect specific în activitate reprezintă documentarea străinilor sosiţi în Republica Moldova în scop de afaceri.

În perioada anilor 2013 -2014 au intervenit mai multe modificări legislative menite să asigure atractivitatea investiţională a Republicii Moldova. Însă, analiza datelor indică riscul înalt al pseudo-legalizărilor străinilor, în special al celor care provin din statele cu risc migraţional sporit.

Astfel, din 400 dosare privind documentarea străinilor în calitate de investitori în perioada anilor 2012-2013, în 309 de cazuri (78%) mărimea capitalului statutar al întreprinderii a fost la nivelul minim - 5 400 MD,62% din fondatorii acestor întreprinderi date au fost prezentaţi pentru documentare ca administratori.56% din 309 întreprinderi au fost fondate de 2 şi mai mulţi fondatori, care se documentează, ca regulă, la aceiaşi întreprindere în diferite funcţii de conducere. Sunt frecvente cazurile când administratorul sau directorul adjunct, ca exemplu, dispun de cota parte de 2% sau 5% din mărimea capitalului statutar, ce constituie, respectiv 108 MDL sau 270 MDL şi toţi au primit dreptul la muncă în calitate de personal de conducere în întreprinderea fondată.

Ponderea cea mai mare a persoanelor documentate în calitate de fondatori la IS, ÎM cu un fond statutar de 5 400 MDL a revenit străinilor din Turcia -23%; România - 14%, FR, Ucraina – 12%, Italia – 12%, Iran, Iraq, Palestina, Siria – 7%. Străinilor care provin din statele UE le revin doar - 8% .

Din 91 de dosare ce ţin de documentarea străinilor la întreprinderile cu un capital statutar *de peste* 5 400 MDL doar în 36 de cazuri, străinii au fost documentaţi în calitate de persoane de conducere şi deţin o cotă parte în capitalul statutar al întreprinderii. Din numărul acestor întreprinderi pentru anul 2012 de activitate 29% (o treime) nu au avut nici un venit. Putem prezuma că întreprinderile cu capital social mic sunt mai des folosite pentru documentarea a 2-3 străini, ce poate presupune o pseudo-legalizare.

În 2013-2014 în cadrul activităţilor în teren *au fost verificate 5 881 întreprinderi* fondate cu participarea capitalului străin, inclusiv dacă acestea activează sau nu, dacă au angajat lucrători, inclusiv străini, etc.

Din numărul total al întreprinderilor menţionate 86% (5063 întreprinderi) sunt înregistrare în zona Centru, în special în mun. Chişinău, iar 44% (2 561 întreprinderi) din totalul întreprinderilor verificate nu activează.

Acest indicator este mediu pe ţară. Dar în funcţie de zonă geografică indicatorii diferă esenţial. În zona Sud nu activează 76% din întreprinderile fondate, în zona Nord - 23%, zona Centru - 44%.

Importanteste că legislaţia nu stabileşte limita de jos a investiţiilor efectuate de străin. Investiția putând fi mai mică şi de 1% din capitalul statutar minim. De asemenea, legislația nu stabileşte careva criterii privind verificarea activităţii întreprinderilor, crearea locurilor noi de muncă (scopul investiţiilor), efectuarea de către angajator a transferurilor către CNAS pentru străinii angajaţi sau pentru locurile de muncă noi create şi persoanele angajate ş.a.

Potrivit modificărilor în legislaţie din 2014, limita cotei de 5 400 lei necesar pentru fondarea întreprinderii la fel a fost exclusă. Astfel, persoana fizică poate deveni fondator la o întreprindere prin coparticipare la capitalul social cu un leu.

Totodată, potrivit prevederilor art. 242-258 al Codului Civil, art.8 alin (1) şi alin. (6) al Legii 220 din 19.10.2007 privind înregistrarea de stat a persoanelor juridice şi a întreprinzătorilor individuali, întreprinderea poate fi înfiinţată de către reprezentanţi, în baza procurii, pe numele cetăţeanului străin, fără prezenţa acestora pe teritoriul Republicii Moldova şi fără ca aceștia să fi fost anterior în ţară.

Aceste prevederi legislative urmau să amelioreze climatul investiţional, dar în realitate au creat premise pentru pseudo-legalizare, inclusiv a străinilor care provin din statele cu risc migraţional sporit.

Având în vedere proximitatea cu hotarele UE şi perspectivele economice ce rezultă în perspectiva realizării Acordului de asociere cu UE, Strategia națională de dezvoltare „Moldova 2020”, Republica Moldova urmează să asigure condiţiile sigure pentru activitatea investitorilor străini. Or, posibilitatea pseudo-legalizărilor pentru persoanele din statele cu risc migraţional sporit nu asigură securitatea mediului de afaceri, ci prezintă un risc pentru realizarea lor corectă.

În acest sens sunt necesare corelarea deciziei şi perioadei pentru care se admite străinul în Republica Moldova, nu doar din punct de vedere al capitalului statutar, dar şi în funcţie de activitatea întreprinderii şi numărului nou de locuri de muncă create.

În contextul celor expuse supra, MAI a elaborat prezentul proiect de lege care are drept scop modificarea şi completarea Legii nr. 200 din 16 iulie 2010 privind regimul străinilor în Republica Moldova şi a Legii nr. 180-XVI din 10 iulie 2008 cu privire la migraţia de muncă şi prin care se propune o delimitare clară şi oferirea unui statut separat pentru străinii care desfăşoară activităţi de antreprenoriat pe teritoriul Republicii Moldova, precum şi excluderea barierelor administrative prin solicitarea unui pachet minim de acte pentru acordarea dreptului de şedere provizorie şi a actelor de identitate acestora.

Astfel, MAI propune modificarea Legii nr. 200 privind regimul străinilor în Republica Moldova prin expunerea art. 361 într-o nouă redacţie. În acest scop, se propune ca în cadrul articolului dat să reglementeze modul de acordare şi prelungire a dreptului de şedere provizorie străinilor care desfăşoară activităţi de antreprenoriat, sunt acţionari sau asociaţi a unor societăţi comerciale din Republica Moldova.

Aşadar, se propune că dreptul de şedere provizorie pentru activităţi de antreprenoriat să se acorde străinilor care  efectuează investiţii în economia naţională, care sînt acţionari sau asociaţi cu atribuţii de conducere şi de administrare în cadrul întreprinderilor din Republica Moldova dacă este îndeplinită una din următoarele condiţii generale:

a) deţine o cotă parte în societatea comercială echivalentă cu cel puţin 10.000 euro sau

b) societatea comercială al cărui asociat sau acţionar este a creat cel puţin 3 locuri de muncă cu durată normală şi cu un salariu în echivalentul salariului mediu lunar pe economie prognozat pentru anul de gestiune;

Totodată, se propune instituirea unui termen minim de acordare a dreptului de şedere provizorie pentru străinii care efectuează investiţii în economia în dependenţă de investiţia efectuată. Drept urmare, străinii care efectuează investiţii:

a) echivalente cu cel puţin 15 mii euro dar care nu depăşesc echivalentul a 50 mii euro sau deţine pachetul de control al acţiunilor (cotei în capitalul social) în societateacomercială unde activeazăcel puţin 3persoane, li se acordă sau după caz prelungeşte dreptul de şedere provizorie pentru un termen de 2 ani;

b) echivalente cu cel puţin 50 mii euro dar care nu depăşesc echivalentul a 150 mii euro sau deţine pachetul de control al acţiunilor (cotei în capitalul social) în societatea comercială unde activează cel puţin 5 persoane, li se acordă sau după caz prelungeşte dreptul de şedere provizorie pentru un termen de 3 ani;

c) echivalente cu cel puţin 150 mii euro dar care nu depăşesc echivalentul a 500 mii euro sau deţine pachetul de control al acţiunilor (cotei în capitalul social) în societatea comercială unde activează cel puţin 10 persoane, li se acordă sau după caz prelungeşte dreptul de şedere provizorie pentru un termen de 4 ani;

d) echivalente cu cel puţin 500 mii euro dar care nu depăşesc echivalentul a 1 milion euro sau deţine pachetul de control al acţiunilor (cotei în capitalul social) în societatea comercială unde activează cel puţin 20 persoane, li se acordă sau după caz prelungeşte dreptul de şedere provizorie pentru un termen de 5 ani;

Totodată, se propune ca străinilor care au efectuat investiţii de cel puţin 1 milion euro sau alternativ au creat cel puţin 50 locuri de muncă, să li se acorde drept de şedere permanentă pe teritoriul Republicii Moldova.

Volumul investițiilor a fost propus reieșind din realitățile economice ale Republicii Moldova. Atenționăm că, la etapa actuală, când străinilor li se acordă dreptul de ședere provizorie sub pretextul că reprezintă categoria de investitori, fiind fondatorii unor întreprinderi fără un capital social considerabil și care prezintă o activitate economică nulă, nu constituie o situație mai favorabilă decât cea propusă în proiect. Considerăm că, investițiile în mărime de cel puțin 10 000 euro, ar putea constitui un minim necesar soluționării problemelor permiselor de ședere provizorie acordate persoanelor care până la etapa actuală le-au obținut în mod nejustificat.

MAI propune modificarea şi Legii nr. 180-XVI din 10 iulie 2008 cu privire la migraţia de muncă şi anume modificarea articolului 8 care reglementează modul de acordare şi prelungire a dreptului la muncă şi a dreptului de şedere provizorie în scop de muncă a conducătorilor unităţilor economice, deoarece aceştia desfăşoară activităţi de antreprenoriat şi nu activităţi de muncă provizorii în baza unui contract individual de muncă.

La fel, se propune modificarea articolului 3 alineatul (2) al Legii, prin menţionarea expresă că străinii care desfăşoară activităţi de antreprenoriat, sunt acționari sau asociați ai societăților comerciale din Republica Moldova nu cad sub incidenţa Legii nr.180 cu privire la migraţia de muncă, atît timp cît antreprenoriatul este activitatea de fabricare a producţiei, de executare a lucrărilor şi prestare a serviciilor şi nu o activitate de muncă efectuată în baza unui contract individual de muncă.

Este important de menţionat că însăşi articolul 2 al Legii menţionate supra stipulează clar că sfera de reglementare a acesteia constituie desfăşurarea activităţilor de muncă provizorii ale lucrătorilor imigranţi şi nu a activităţii de antreprenoriat.

Suplimentar, cu titlu comparativ atragem atenția asupra reglementărilor existente în alte state. Astfel, în Franța sunt recunoscute trei modalități de acordare a permisului de ședere persoanelor care au efectuat investiții în economie. În acest context, legislația franceză permite acordarea unui permis de ședere pe un termen de 3 ani pentru directorii generali ai companiilor care au un salariu minim de 4,195 euro lunar. De asemenea, există posibilitatea acordării unui permis de ședere pe o perioadă de 10 ani pentru contribuții economice excepționale, ceea ce înseamnă crearea sau menținerea a 50 de locuri de muncă, investirea a cel puțin 10 mln. euro etc. Pentru „salariații în misiune” se acordă un permis de ședere de 3 ani în cazul în care salariatul a fost transferat intra-grup, să aibă un contract valabil pe cel puțin 3 ani, să aibă un salariu egal cu salariul minim francez.

Cu referire la legislația Letoniei, aceasta include următoarele motive pentru care investitorii pot primi permis de ședere temporară în cazul în care străinul a investit în capitalul social al unei societăți o sumă care nu este mai mică de 150 000 euro, iar personalul companiei să fie mai mare de 50 de angajați, cifra de afaceri urmând a fi de 10 000 000 euro.

În România, viza de lungă ședere pentru desfășurarea activităților comerciale se acordă pe baza avizului Agenției Române pentru Investiții Străine, străinilor care sunt acționari sau asociați cu atribuții de conducere sau de administrare, ai unor societăți comerciale, persoane juridice române.

Suplimentar :

a) se face dovada, printr-un extras de cont eliberat de o bancă din România, pe numele persoanei fizice cetățean străin, solicitant al avizului, că dispun de fondurile necesare desfașurării activitatii, în valoare de cel putin 100.000 euro, in cazul in care sunt acționari într-osocietate pe acțiuni, și 70.000 euro, în cazul în care sunt asociați într-o societate cu răspundere limitată;

 b) investiția pe care o va realiza societatea în viitor, potrivit planului de afaceri să presupună aporturi de capital sau tehnologie în valoare minima de 100.000 euro pentru o societate pe acțiuni sau de 70.000 euro pentru o societate cu răspundere limitata;   
 c) alternativ la investitia prevazuta la lit. b) poate fi crearea a minimum 10 locuri de muncă pentru o societate cu răspundere limitată și minimum 15 locuri pentru o societate pe acțiuni.

Străinilor care fac dovada că au efectuat investiții de minimum 1.000.000 de euro sau au creat peste 100 de locuri de muncă cu normă întreaga li se poate acorda dreptul de ședere permanentă.

În Marea Britanie, pentru a obține viza de antreprenor, străinul trebuie să demonstreze că are acces la o sumă de 50 000 lire sterline pentru efectuarea investițiilor.

Reieşind din cele expuse, Ministerul Afacerilor Interne consideră imperativ adoptarea prezentului proiect de Lege din următoarele aspecte şi considerente:

*Aspectul normativ:*Adoptarea proiectului de lege va opera modificări doar în textul actelor supus modificării.

*Aspectul organizatoric:*Adoptarea acestui proiect de lege nu implică crearea de noi structuri specializate pentru realizarea prevederilor din proiectul dat.

*Aspectul financiar şi economic:*Implementarea acestui proiect de lege nu va necesita cheltuieli financiare suplimentare.

Luînd în consideraţie cele menţionate Ministerul Afacerilor Interne propune spre aprobare proiectul de Lege pentru modificarea şi completarea unor acte legislative.

**Ministrul afacerilor interne Oleg BALAN**